Blade veroordeel ouers ná #FeesMustFall-veldtogStudentebetogings (Oktober 2015) (Foto: verskeie bronne, sosiale media) Blade Nzimande, minister van hoër onderwys, het Dinsdag ouers veroordeel wat studente aangemoedig het om kampusse tydens die #FeesMustFall-veldtog te vandaliseer. Nzimande het tydens ŉ gradeplegtigheid by die Universiteit van KwaZulu-Natal gesê universiteite het skade gely van meer as R300 miljoen ná die betogings. Hy het verwys na uitlatings deur ouers wat studente ondersteun het wat kampusse gevandaliseer het. “Ek het gehoor sommige ouers het hul kinders ondersteun wat in die betogings betrokke was. Ek wil eerlik wees, dit is onverantwoordelike ouerskap. Ons universiteite sit met ŉ rekening van meer as R300 miljoen om die skade te herstel. Minstens 10 000 arm studente kon uit dié geld voordeel getrek het,” het hy gesê. Nzimande het aan die gehoor, waaronder akademici, die universiteit se kanselier, en tesourier van die ANC, dr. Zweli Mkhize, asook gegradueerdes en hul ouers, gesê terwyl die land se wette betogings toelaat, kan die beskadiging van eiendom nie goedgekeur word nie. Hy het ŉ beroep gedoen op ouers om te help om die orde te herstel by die land se tersiêre instellings. “Ons universiteite het transformasie nodig, nie verwoesing nie,” het hy gesê.